कक्राझार , 13 जानुवारीःबिटिसिनि गाहाय थावनि कक्राझारखौ सिटी अफ पीस एबा गोजोननि नोगोर महरै दाफुंनो सिगाङाव फोसावखानाय बादियै बिटिसिनि गाहाय खुंगिरि प्रमद बर'आ बे हाबाफारिखौ मावफुंनो थाखाय राहा जागायनायखौ नुनो मोन्दों । बेनिनो बिदिन्थि महरै 12 जानुवारिखालि कक्राझार जिल्लानि सिङाव थानाय कारिगावनि माहारियारि राजा लामायाव गाव - गावनि नख'र दैदेन्नो थाखाय नारें कमला फिथाय फानग्रा गोबां बर' आइजोफोरनो बिटिसिनि गाहाय खुंगिरि प्रमद बर'आ गावनि फार्सेनिफ्राय ओन्थोब महरै गंफा गंफा गार्डेन साथा रान्नानै होयो । कारिगावनि गेजेरजों सिंखावलांनाय 31 नं माहारियारि राजा लामा सेराव नारें कमला फिथाय फान्नाय आइजोफोरनो गासै गं 32 साताफोरखौ गाहाय खुंगिरि बर'आ अन्थोब महरै रान्नानै होयो । बे साताफोरखौ सिटी अफ पीस बिथांखिनि जोहै रान्नाय जादों । साता रान्नाय बुब्लियाव गाहाय खुंगिरि प्रमद बर'आ बुंदोंदि , कक्राझार जिल्लानि कारिगावआव लामा सेराव कमला फिथाय फानग्रा आइजोफोरनि थाखाय आंनि फार्सेनिफ्राय फिसा अन्थोब । आं बिसोरनि गोब्राब खामानि मावनायखौ मान होयो । जेब्ला नोंथांमोनहा कारिगाव लामाजों थांगोन अब्ला अन्नानै बिसोरनि जिउखां राहाखौ गोख्रोंसिन खालामनो थाखाय बिसोरनि कमला फिथायखौ बाय । बिथाङा बुंबावोदि , बिटिसि खुंथायनि गाहाय बिखा नोगोर कक्राझारखौ गोदान सान्थौ आरो आदोबजों गोसो बोहोनो हानायबादि गोजोननि सहर महरै दाफुंगोन । एरैहाय कमला फानग्रा आइजोफोराबो बिटिसिनि गाहाय खुंगिरि प्रमद बर'आ गावसोरनो अन्थोब होनायखौ गोजोन्नाय फोरमायनानै साबायख'र जासियो । मख'नाय जायोदि , बावैसो सान सिगांबो प्रमद बर'आ कारिगाव लामाजों थांलाय - फैलाय खालामनाय समाव आइजोफोरनि कमला फिथायखौ बायनानै लांनायखौ नुनो मोन्दोंमोन । 
बिटिसिनि गाहाय प्रमद बर'आ लामायाव कमला फानग्रा आइजोफोरनो गार्डेन साथा ओन्थोब रान्नानै होदों